CELEX: 52009XG0130(01)
Language: ro
Date: 2009-01-30 00:00:00
Title: Concluziile Consiliului privind programarea în comun a cercetării în Europa ca răspuns la provocările societale majore

30.1.2009   
            
            
               RO
            
            
               Jurnalul Oficial al Uniunii Europene
            
            
               C 24/3
            
         Concluziile Consiliului privind programarea în comun a cercetării în Europa ca răspuns la provocările societale majore
   (2009/C 24/04)
   CONSILIUL UNIUNII EUROPENE,
   REAMINTIND
   
               —
            
            
               rezoluția sa privind CREST (28 septembrie 1995) (1) care autorizează în mod special acest comitet să „promoveze coordonarea de către Comunitate și de către statele membre a activităților acestora de C&D pentru a asigura coerența reciprocă a politicilor naționale și a politicii comunitare”,
            
         
               —
            
            
               rezoluțiile sale privind crearea unui spațiu european de cercetare (SEC) și de inovare (15 iunie 2000) și realizarea unui spațiu european al cercetării și inovării: orientări pentru acțiunile Uniunii în domeniul cercetării (2002-2006) (16 noiembrie 2000),
            
         
               —
            
            
               concluziile sale privind progresele realizate în domeniul dezvoltării spațiului european de cercetare și acțiunile care urmează a fi întreprinse pentru a îi imprima acestuia un nou impuls (26 noiembrie 2002),
            
         
               —
            
            
               Cartea verde a Comisiei intitulată „Spațiul european de cercetare: perspective noi”,
            
         
               —
            
            
               concluziile sale privind viitorul științei și al tehnologiei în Europa (23 noiembrie 2007),
            
         
               —
            
            
               concluziile sale privind comunicarea Comisiei „Un plan strategic european pentru tehnologiile energetice (Planul SET) — Către un viitor cu emisii reduse de carbon” (28 februarie 2008),
            
         
               —
            
            
               concluziile sale privind lansarea „Procesului Ljubljana” — către realizarea deplină a spațiului european de cercetare (30 mai 2008),
            
         
               —
            
            
               concluziile sale privind un angajament comun al statelor membre împotriva bolilor neurodegenerative, în special boala Alzheimer (26 septembrie 2008),
            
         
               —
            
            
               documentul său în care sunt expuse chestiunile-cheie (KIP — „key issues papers”) pentru anul 2008: Contribuția Consiliului Competitivitate la Consiliul European de primăvară (25 februarie 2008), în cadrul căruia statele membre și Comisia sunt încurajate să continue elaborarea unor inițiative de programare în comun a cercetării în domenii în care această abordare este pertinentă, permițând o abordare strategică și mai bine structurată a lansării unor noi proiecte comune și a ofertelor de proiecte comune,
            
         
               —
            
            
               Concluziile Consiliului European din 13 și 14 martie 2008, care au lansat noul ciclu al Strategiei de la Lisabona pentru creștere economică și ocuparea forței de muncă (2008-2010), și care au confirmat faptul că, în scopul valorificării depline a potențialului de inovare și de creativitate al cetățenilor europeni, ar trebui să se acorde un interes deosebit elaborării noilor inițiative de programare în comun a cercetării;
            
         
               1.
            
            
               RECUNOAȘTE că, în contextul mondializării și al intensificării concurenței la nivel global, Europa a conștientizat tot mai mult existența unor mari provocări societale comune pe care nici un stat membru nu le poate rezolva singur. Într-adevăr, anumite chestiuni legate, de exemplu, de schimbările climatice, îmbătrânirea populației, furnizarea de energie, de apă sau alimente, serviciile bancare și securitatea bancară (2), au în prezent o asemenea amploare încât Europa trebuie să formuleze un răspuns mai ferm, mai bine coordonat, mai coerent și mai cuprinzător la aceste provocări;
            
         
               2.
            
            
               REAMINTEȘTE volumul considerabil de resurse publice angajate în activități de cercetare și inovare în diferitele state membre, și la nivel regional, și SUBLINIAZĂ necesitatea și potențialul științific, financiar și în materie de resurse umane, al unei cooperări sporite între statele membre, prin punerea în aplicare a inițiativelor comune menite să răspundă marilor provocări societale, pentru a consolida capacitatea Europei de a transforma rezultatele activităților sale de cercetare în beneficii tangibile pentru societate și pentru competitivitatea globală a economiei sale;
            
         
               3.
            
            
               SUBLINIAZĂ rolul important al programului-cadru de cercetare și dezvoltare tehnologică (PCCDT) și al instrumentelor conexe, precum ERA-NET, ERA-NET + și inițiativele care intră sub incidența articolului 169, în mobilizarea resurselor științifice și financiare ale statelor membre pentru punerea în aplicare a inițiativelor C&D de interes comun, și ÎNCURAJEAZĂ continuarea utilizării lor în contextul răspunsurilor comune la provocările societale majore;
            
         
               4.
            
            
               RECUNOAȘTE, de asemenea, importanța activităților existente care au drept obiectiv coordonarea programelor desfășurate de agențiile naționale și de organismele de cercetare din mai multe state membre, inclusiv la nivel regional, de către organizațiile internaționale, precum și prin intermediul unor inițiative transfrontaliere și interguvernamentale din acest domeniu (EUREKA, COST); și ÎNCURAJEAZĂ continuarea utilizării acestora;
            
         
               5.
            
            
               RECUNOAȘTE că, pe lângă instrumentele regionale, naționale, interguvernamentale și comunitare existente care vizează punerea în comun și coordonarea eforturilor naționale în domeniul C&D, există o necesitate crescândă de a asigura o nouă abordare mai hotărât strategică. Această abordare ar trebui să se sprijine pe identificarea comună a chestiunilor societale fundamentale de interes comun și pe consolidarea angajării politice a statelor membre în vederea unor răspunsuri comune sau concertate, pentru a crește eficacitatea și eficiența finanțărilor publice pentru C&D în Europa;
            
         
               6.
            
            
               în acest context, SALUTĂ conceptul și obiectivele programării în comun, astfel cum sunt formulate în comunicarea Comisiei „Către o programare în comun a cercetării: A conlucra pentru a face față mai eficient provocărilor comune”, prin care se solicită stabilirea unui proces, condus de către statele membre pentru care activitatea de cercetare publică joacă un rol central, în vederea intensificării cooperării acestora în domeniul C&D pentru a face față mai bine provocărilor societale majore de nivel european sau mondial;
            
         
               7.
            
            
               SUBLINIAZĂ că, deși recunosc pe deplin competența statelor membre și a regiunilor în ceea ce privește alegerea politicilor de cercetare și de inovare și alocarea resurselor corespunzătoare, participarea statelor membre [și a statelor la PCCDT] la programarea în comun ar trebui să se desfășoare pe o bază voluntară și în conformitate cu principiile geometriei variabile și ale accesului deschis. Participarea la programarea în comun ar trebui să se bazeze, de asemenea, pe excelența științifică și pe utilizarea deplină a potențialului de cercetare al membrilor acestuia;
            
         
               8.
            
            
               ÎNCURAJEAZĂ statele membre să evalueze, cu sprijinul Comisiei, care este cea mai bună modalitate pentru a aborda următoarele chestiuni pe parcursul dezvoltării și a punerii în aplicare a programării în comun:
               
                           —
                        
                        
                           o abordare coerentă în ceea ce privește procedurile de evaluare inter pares,
                        
                     
                           —
                        
                        
                           o abordare coerentă a activităților prospective și a evaluării programelor comune,
                        
                     
                           —
                        
                        
                           o abordare coerentă în ceea ce privește finanțarea cercetărilor transfrontaliere de către autoritățile naționale sau regionale,
                        
                     
                           —
                        
                        
                           măsuri eficiente destinate asigurării diseminării și utilizării optime a rezultatelor activității de cercetare, în special prin practici comune privind protecția, gestionarea și partajarea drepturilor de proprietate intelectuală,
                        
                     
                           —
                        
                        
                           implicarea diferitelor comunități științifice și, după caz, a comunităților industriale;
                        
                     
         
               9.
            
            
               CONSIDERĂ că următoarele criterii ar trebui să contribuie la identificarea temelor programării în comun:
               
                           —
                        
                        
                           statele membre vizate s-au angajat în măsură suficientă și efectivă,
                        
                     
                           —
                        
                        
                           tema abordează o provocare europeană sau globală și se concentrează suficient pe obiective clare și realiste care pot fi stabilite și urmărite,
                        
                     
                           —
                        
                        
                           contribuie cu o valoare adăugată clară la ansamblul activităților de cercetare finanțate în prezent din fonduri publice naționale și comunitare, atât în ceea ce privește economiile de scară, cât și o mai bună acoperire tematică,
                        
                     
                           —
                        
                        
                           părțile interesate relevante la nivel regional, național și european, inclusiv, după caz, sectorul privat, precum și comunitățile științifice și agențiile de finanțare au fost implicate în dezvoltarea temei,
                        
                     
                           —
                        
                        
                           o abordare, prin programarea în comun, poate transforma rezultatele cercetării publice de calitate în beneficii pentru cetățenii europeni și pentru competitivitatea europeană, și poate crește eficiența și impactul finanțărilor publice pentru C&D prin implicarea în inițiativele publice-cheie din domeniu;
                        
                     
         
               10.
            
            
               SOLICITĂ statelor membre să colaboreze în cadrul unei configurații dedicate a CREST (denumită în continuare „Grupul la nivel înalt pentru programarea în comun” sau GPC) să identifice, în conformitate cu mandatul din anexă, temele programării în comun, alese în urma unei largi consultări publice a diferitelor comunități științifice regionale, naționale și europene, precum și, după caz, a sectorului privat.
               Ținând seama de condițiile-cadru stabilite la alineatul (8), fiecare propunere de temă prezentată GPC de unul dintre membrii săi ar trebui să cuprindă sugestii preliminare privind viziunea comună, guvernanța și punerea în aplicare a inițiativelor de programare în comun. GPC ar trebui să evalueze fiecare propunere de temă pentru programarea în comun pe baza criteriilor stabilite la alineatul (9);
            
         
               11.
            
            
               SOLICITĂ GPC să identifice și să prezinte în timp util prima listă a unui număr limitat de teme aferente programării în comun; și INVITĂ Comisia, în limita competențelor sale, să prezinte o propunere de recomandare a Consiliului care să urmărească pregătirea lansării inițiativelor de programare în comun care corespund temelor identificate de GPC, împreună cu evoluțiile de ultimă oră ale cercetării în domeniul fiecăreia dintre aceste teme, astfel încât Consiliul să fie în măsură să adopte inițiativele de programare în comun cel târziu în 2010;
            
         
               12.
            
            
               SUBLINIAZĂ că programarea în comun este un proces condus de statele membre și că rolul Comisiei este de a facilita procesul de identificare și de a-și aduce sprijinul atunci când este necesar;
            
         
               13.
            
            
               în acest context PUNE ACCENT pe necesitatea de a analiza pertinența și potențialul instrumentelor regionale, naționale, comunitare și interguvernamentale existente pentru a putea face față provocărilor societale identificate și INVITĂ Comisia să realizeze această examinare în strânsă cooperare cu celelalte părți interesate și să furnizeze informații cu privire la instrumentele cele mai adecvate pentru a face față acestor provocări;
            
         
               14.
            
            
               APRECIAZĂ ca necesară lansarea unei inițiative-pilot de programare în comun consacrate luptei împotriva bolilor neurodegenerative, în special boala Alzheimer, și INVITĂ Comisia să prezinte o propunere de recomandare a Consiliului în pregătirea lansării punerii în aplicare a acestei inițiative-pilot cât mai curând posibil în 2009;
            
         
               15.
            
            
               APRECIAZĂ că ansamblul procedurilor referitoare la programarea în comun a activităților de cercetare la scară europeană ar trebui să fie examinate în cadrul demersului general de optimizare a guvernanței în interiorul spațiului european de cercetare, astfel cum prevede procesul Ljubljana;
            
         
               16.
            
            
               INVITĂ CREST să prezinte Consiliului, în contextul acestor concluzii, un raport privind programarea în comun la fiecare doi ani; primul raport este așteptat în anul 2010.
            
         
      (1)  JO C 264, 11.10.1995, p. 4.
   
      (2)  Această listă nu aduce atingere temelor programării în comun, care vor fi alese ulterior.
   
      ANEXĂ
      Mandatul Grupului la nivel înalt pentru programarea în comun (GPC)
      
                  1.
               
               
                  GPC:
                  
                              (a)
                           
                           
                              este o configurație dedicată a CREST format din reprezentanții la nivel înalt ai statelor membre și ai Comisiei, precum și, după caz, ai statelor asociate;
                           
                        
                              (b)
                           
                           
                              este prezidat de către reprezentantul Președinției în exercițiu a Consiliului;
                           
                        
                              (c)
                           
                           
                              este însărcinat să identifice în baza unui proces continuu temele potențiale ale programării în comun, selectate în urma unei consultări ample a diferitelor comunități științifice regionale, naționale și europene, precum și, acolo unde este cazul, a altor părți interesate publice și private menționate la alineatul (10);
                           
                        
                              (d)
                           
                           
                              în acest cadru, este însărcinat cu evaluarea fiecărei propuneri care îi va fi prezentată pe baza criteriilor menționate la alineatul (9);
                           
                        
                              (e)
                           
                           
                              contribuie la pregătirea dezbaterilor și a deciziilor ale Consiliului Competitivitate privind programarea în comun, în cadrul mandatului CREST și fără a aduce atingere responsabilităților Comitetului Reprezentanților Permanenți;
                           
                        
                              (f)
                           
                           
                              inițiază reflecția asupra aspectelor menționate la alineatul (8).
                           
                        
            
                  2.
               
               
                  Comisia oferă sprijin lucrărilor GPC, în limita competențelor sale.
               
            
                  3.
               
               
                  Statele membre își desemnează, până la sfârșitul lunii ianuarie 2009, reprezentanții care urmează să participe la reuniunile GPC.